Ole Hækkerup (S), 2012-11-22:
Tak, formand.
Det her forslag handler om, at der bliver nogle bedre muligheder for hjemsendelse af de udenlandske statsborgere, der sidder i de danske fængsler, til afsoning i eget land.
Der er det politiske spørgsmål jo i virkeligheden: Skal udenlandske statsborgere hjem for at afsone i deres eget land?
Der er svaret enkelt: Ja, det skal de.
Det er så mange som muligt, der skal hjem til deres eget land for at sidde i fængsel.
Heldigvis er der i EU blevet indgået en aftale om, at man skal kunne tage sine egne borgere hjem, så de kan afsone i deres eget land.
Der er, så vidt jeg er orienteret, allerede ti andre EU-lande, der har gennemført den i deres lovgivning, og flere lande er på vej, simpelt hen fordi de skal det.
Vi har så af præcis den samme grund, som justitsministeren også allerede har nævnt, netop lavet en aftale for de næste 4 år om fængslerne i Danmark.
Den aftale har vi lavet sammen med Enhedslisten, med De Konservative og med Liberal Alliance, og det er en aftale, som vil komme til at rykke noget ved det her.
For et er, at man i EU laver en politisk aftale, der siger, at vi danskere skal tage vores egne statsborgere hjem, så de kan afsone i vores egne fængsler, mens vi til gengæld kan sige, at de i Rumænien eller Litauen skal tage deres statsborgere hjem, så de kan afsone i deres egne fængsler, noget andet er jo, at vi selvfølglig også skal have det på på plads, der vedrører det administrative apparat.
Og derfor laver vi med den aftale, vi har indgået, nemlig 4-årsaftalen om fængslerne, et hjemsendelseshold i kriminalforsorgen, altså det, vi kalder Task Force Hjemsendelse.
Her kunne man jo så tænke: Hvordan kan det være, at Venstre og Dansk Folkeparti ikke kan være med i denne del af aftalen, altså at de ikke kan være med til det, der er i forhold til de initiativer, vi her lægger op til?
Der må jeg sige at jeg har det fuldstændig ligesom justitsministeren – det er selvfølgelig ikke overraskende – altså at jeg også undrer mig over det, særlig når det var sådan, at man fra Dansk Folkepartis side, i forhold til den aftale, der nu ligger, ellers havde været med, helt fremme ved målstregen.
Man spørger jo sig selv, om det virkelig var sådan, at de ikke kunne anbefale det til deres folketingsgruppe.
Så ligger der i det her forslag også det, at der efter en norsk model skal laves nogle aftaler med nogle andre lande, lad os sige med Litauen eller andre lande, hvor man går ind og siger: Hvis vi betaler jer nogle penge, kan I så til gengæld tage nogle af jeres egne statsborgere retur?
Pengene skal så komme, ved at man betaler for nogle af tingene i de lande.
Der må jeg sige, når det nu er sådan, at der i EU er blevet lavet en aftale om, at man i et land skal tage sine egne statsborgere retur, men vi kommer og siger, at vi gerne vil investere nogle penge hos dem, hvis de tager deres egne borgere retur, så tror jeg vi meget let vil kunne komme i den situation, at så vi ligesom siger: I skal godt nok gøre det her gratis, men vi vil faktisk gerne give jer nogle penge for det.
Og det synes jeg er forkert.
Jeg synes bl.a., det er forkert af den grund, at man, hvis vi gør det, jo godt kunne frygte, at der ville være nogle lande, som, når det gælder om at indføre det i deres egen lovgivning, så ville gøre det mere langsomt.
Jeg kan på den baggrund sige, at Socialdemokraterne selvfølgelig ikke kan anbefale det her.